khistorydata/jeongjo-sjw-relations huggingface dataset:
정조 19년
李祖承以禮曹言啓曰判敦寧府事李灃卒逝單子判付內大院君祠宇祭品旣用下太廟一等則時享奠獻豈可以襲謬之私禮用之乎祭禮之葬後反重於葬前者固陋之外可知其未遑旣聞之宜卽釐正大院君內外位四時時享前牧使李彦植未付都正之前以其長孫前正李燨具公服代行旣着公服令該曹知悉有職時不必付軍職無職時限三年卽以口傳付軍職因此而有詢問處之者昔於故將臣李弘述之勸武也其兄則以大院君主祀不可以武臣爲之著爲式其弟弘述代爲勸武以此觀之則李燨之勸武旣違式又決武科何以區處爲可乎問于大臣及銓官草記事判下矣發遣郞廳問于大臣及銓官則議政府領議政臣洪樂性病未獻議云左議政臣兪彦鎬以爲大院君主祀不可以武臣爲之者旣有朝家著式則李燨之當初投筆有違定式雖其決科已經累年之久而祀典旣有所重常格不當爲拘到今區處之道惟有武科還收蔭仕施行而以臣昧陋之見不敢臆對伏惟上裁云右議政臣蔡濟恭以爲大院君祀事李彦植闋服之前不可不使長孫李燨主之而燨旣決武科武科者之不敢主祀旣有著式爲其主祀而罷削已登之科亦是行不得之事自今以後凡諸武職永勿檢擬只以蔭官例調用則科名雖不罷削其身則自當爲蔭官而無不有妨於莫重主祀之時耶然當初投筆旣甚違式今難恰好釐正以臣迷暗之見何可指的仰對乎惟在博詢而處之矣云領敦府事臣金履素以爲今此李燨區處事猥蒙下詢而大院君奉祀之不可以武臣爲之雖有定式李燨旣以勸武登科則到今更難變通臣意則若於此後除職之時不以武臣待之則或可爲善後之方而事係官方不敢臆對伏惟上裁云行判中樞府事臣李秉模以爲大院君主祀不可以武臣爲之者旣有定式則蔭武官方雖不可相混視諸祀典恐有輕重之別以蔭職區處然後似無來頭掣礙之端而以臣固陋不敢指的仰對惟在聖明博詢通變之如何云行吏曹判書臣尹蓍東以爲大院君奉祀事體甚重武臣之不得主享旣有肅廟朝著式今者下詢實出愼重之聖意伏念宗法本嚴廢疾如孟皮弟及如程叔子之外雖君上之尊父母之親三代以來未嘗輕易變易先儒之論舍嫡立庶之害理違禮者經史諸書歷歷可按今李燨旣出繼爲彦植之子已經斜出則其祖之所定也朝家之所許也以勸武之違式恐不可輕議其移宗且宗英親盡而登文武科者若或出後於親未盡之宗英則似當以正都正循次封君不復以科籍爲拘此或爲旁照之一端李燨科則還收仕則蔭調一以嚴宗法一以遵著式惟在聖朝處分之如何臣矇眛禮意又不能廣考事例孤陋臆對不勝惶恐伏惟上裁云吏曹參判臣黃昇源以爲大院君主祀之不可以武臣爲之已有朝家之著式而李彦植以大院君嫡孫取其從子燨爲繼子燨以勸武至登武科則到今區處之道稽之禮說參以通典實無可合明據也金石之令式不可違越父子之大倫不可撓改而燨之科名收還亦難輕易議到也然而朝廷之失一勸武之士較諸令式之違越大倫之撓改則不翅差輕此或有容議者而以臣愚陋之見不敢臆對伏惟上裁云兵曹判書臣沈煥之以爲大院君享祀不得以武臣主之著爲定式則李燨不宜赴武擧矣凡科法冒赴及違格者皆於登科之後拔榜矣以此例斷之則燨之科牌當收還以嚴大院君祀典矣然臣本固陋無所考證於禮家伏惟上裁云矣大臣及銓官之議如此上裁何如傳曰右相議最似然矣諸議皆云竝與科名而祛之爲可云其在重所重之道事當從重論而又有合商量者續大典出於先朝而大院君奉祀人例授敦寧府條有文武則勿拘之文凡法文例多從後從右相之議科名仍置差擬別異無所不可乎然猶廷議多以雖有續典之小註旣有受敎則受敎當歸重云如何處得爲當乎仲朔祭享在明日夜云今日出場然後可以行事分遣郞官議于大臣亦於文任及銓曹收議卿等具意見指一稟處可也
정조 19년
李祖承以禮曹言啓曰大院君奉祀人付職事收議草記傳曰右相議最似然矣諸議皆云竝與科名而祛之爲可云其在重所重之道事當從衆論而又有合商量者續大典出於先朝而大院君奉祀人例授敦寧府條有文武則勿拘之文凡法文例多從後從右相之議科名仍置差擬別異固無所不可乎然猶廷議多以雖有續典之小註旣有受敎則受敎當歸重云如何處得爲當乎仲朔祭享在明日夜云今日出場然後可以行事分遣郞官議于大臣亦於文任及銓堂收議卿等具意見指一稟處可也事命下矣分遣郞廳議于大臣文任及銓堂則議政府領議政臣洪樂性以爲臣自昨日眩暈之症猝地添劇晝宵昏倒不省事爲俯詢之下末由考據仰對不勝惶恐云左議政臣兪彦鎬以爲臣向於詢問之下冒陳愚昧之見而李燨之科則武科仕則蔭仕揆以官制終涉苟艱況明有受敎定式而燨之武科出身已違格例到今收還科牌政所以遵守定式也至於續典小註雖有文武勿拘之文而乃若受敎則又是故將臣勸武時所著爲式者則今於燨事尤當以受敎爲重故前此旣已武科還收蔭仕施行獻議矣更無別見可達伏惟上裁云右議政蔡濟恭以爲科名至重苟非科榜生釁則元無自朝家與奪存削之規今以大院君奉祀之故忽地削科揆以法例終涉如何科名雖仍置從今以後武職永勿差擬只以蔭途甄用則此豈非奉遵受敎乎迷見如此伏惟上裁云領敦寧府事臣金履素以爲臣於向日已有所獻議而以區區微見論之罷其科名亦涉如何只以蔭路調用允合通變之道而事係官方亦關祀典不敢臆對伏惟上裁云行判中樞府事李秉模以爲臣於向來獻議只言蔭路區處之爲宜而今以俯詢辭意反復參互則續典以前受敎固當以續典歸重續典以後受敎亦當以受敎歸重然大院君奉祀之不以武臣爲之明有著式不可闊狹則續典撰成時諸臣稟裁或有未及考據而載之小註歟在今收還科名永爲成典恐有合於遵守受敎修明續典之道矣云弘文館提學臣徐有隣以爲大院君廟享事旣重且有肅廟受敎李燨之科名存罷不必過加難愼第伏念續典撰定皆經先朝睿裁而旣有文武勿拘之文則從後施行恐無可疑仍其科名別其差除允合於遵奉兩朝受敎與法文之道而見識孤陋不敢臆對云奎章閣提學沈煥之以爲李燨科名存否以續大典小註文武勿拘之文觀之可謂已定之論而第伏念國家典章皆以受敎尤爲歸重則賤臣當初獻議之外無他意見矣事係國典伏惟上裁云行吏曹判書臣尹蓍東以爲大院君主祀續典小註載以文武勿拘李弘述勸武時受敎則不可以武臣爲之著爲式續典泛論也受敎定制也在聖朝遵守之義當捨泛論而從定制李燨科旣違式仕却難處臣曾因宗英親盡而登文武科者若出後於親未盡之宗英則似當以正都正循次封君不當復以科籍爲拘之例科則還收仕則蔭調獻議矣今何敢有別見伏惟上裁云吏曹參判臣洪明浩以爲今此大院君主祀事體自別特敎詢問寔出於愼重之聖意也續典小註泛論也先朝受敎定制也其在輕重之別固當捨泛論而遵定制與判堂獻議無異同伏惟上裁云吏曹參議臣韓用龜以爲大院君主祀事體自別今於詢問之下以臣矇眛之見何敢臆對而竊伏念續典受敎均是聖朝遵奉之制而以武調蔭有礙常例照法拔榜恐似便宜與判堂捨泛論遵定制之議別無異見伏惟上裁云參判臣李敬一以爲大院君廟享事體重大李燨之科名存罷便屬輕歇續典小註雖有文武不拘之受敎而燨之此後差除一促蔭途則雖無削科之擧前日科名自在勿施之科而事係官方不敢臆對云臣鍾顯之意則續典與受敎均是祖宗昭垂之訓受敎雖當歸重續典亦是金科玉條之刊行者則豈可以小註而不講哉大抵李燨科事若一依受敎初不赴武科則都無事而今則已登第矣唱名矣仕爲三品矣而科名之還收也紅牌之勿施也職品之降付也終未敢信其當然況此不過其父終制間一時攝享者乎抑臣伏見國朝官制蔭武之職固多通瀜而以蔭而調武職猶有窒礙處以武而調蔭職則綽有餘裕殆無不可通用之窠以臣淺見李燨科名則遵續典仍存勿祛調用則遵受敎不以武而以蔭依其品移授他職其在遵守通變之道恐或爲兩便之方而今此俯詢事體甚重有不敢妄有質言伏惟上裁傳曰初則無容更議者當以肅廟朝受敎遵用而旣有續典明文之後此必先朝受敎之載錄受敎之所重一也若以從後之例言之當從續典而諸議如是參差則其在重受敎之道到今不可輕決詳考續典所載之因受敎與因筵奏然後決處爲可第令政院取考伊時堂后日記若或考出則依受敎施行否則當折衷停當矣明日將事一款誠如禮制議不過權行之攝事則別無掣肘之可言太廟朔望祭享武將豈可不爲獻官陵園節目祭享獻官亦皆武臣爲之則李燨之代其父一時攝事似無關於文蔭武之別以此分付主家可也
정조 19년
李祖承以禮曹言啓曰觀此全羅道慰諭使徐榮輔忠淸道慰諭御史洪大協江華府試才御史李始源別單則康津學生張之翰妻吳氏其夫素有奇疾同巹數月而殞吳氏以舅姑父母之在未嘗過哀但絶不食而已舅姑父母强之則食數匙竟於十餘月之後枯渴自絶其從容就盡節行之卓越一邑之人萬口傳說似此實行合有旌異淸州故忠烈公宋象賢之五代孫鉉器妻朴氏以賢淑爲舅家所重而其父老而無子置別堂奉而養之常在左右夜則露禱北辰願降遐壽且於其夫病劇時知其症勢之不可救則閉喉却食而絶卽夫死之翌日也故判書尹鳳九撰其狀曰何等優見又曰明識君子古今一人其孫婦蔡氏卽士人尙輝妻故諮議之洪之孫女也其夫素抱奇疾劇歇無常祝天禱地不避窮寒氷雪滿頭手指凍絶如是者十二年及在垂盡之境則蔡氏不食屢日而自盡先其夫三日矣其平日所養實爲家訓之難誣而世趾其美此尤稀異之事其所旌褒之典雖難盡施公議所在似當有裁擇之道韓山士人李益模妻兪氏卽故文忠公棨曾孫女而自幼誠孝出天每有親病無他兄弟而獨自扶護廢食焦泣年纔十歲其母疾劇思食非時之果則抱其果樹而泣人莫不目之以天生孝女及歸舅家距親庭數舍而其所嘗養畜之狗一日自本家至試乍書係于頷下而送之則翌日其狗又係答書而來以其孝思所感人莫不異之及其遭故三年行素哀毁骨立幾乎毁沒其事舅姑一如事其父母舅姑皆嬰奇疾屢年沈痼則晝宵侍側未嘗交睫齋沐祈禱湯餌調適之暇亦候症戶外雖祈寒盛暑未嘗暫退數十年如一及其身後執喪哀慽又如其父母時鄕里莫不稱孝間入道啓未蒙褒揚之典道內諸議以爲嗟惜禮山故士人李命駿卽故應敎度遠之子而其行誼經術自來見稱於士林亦以傳家經學曾入於繡衣之薦剡在昔三十四年承恤之日發哀七日克終心喪之制朔朝行展哀之禮忌辰備望哭之節每當是日則出入不及讌會食飮必廢酒肉終始如一遂絶擧業自處廢人苟非忠愛之根於天賦德行之出於彙類則其能如是乎歲庚寅以疾而歿于今二十餘年之間寥寥未聞未免泯沒其實蹟旣如是卓異則其所褒揚之方恐不可已江華府贈都承旨故寧遠郡守姜翯當丙子冬出守寧遠郡行至孟山縣聞賊騎已犯寧遠促騎前進時縣監林承業以徒死無益止之翯曰吾守土臣也當死於封壃遂以二十餘官隷勇進格鬪而死朝家特贈都承旨車順行本以微賤之人事親之誠根於天性自孩提之時或得一味之佳則携歸養親及其長成也父病毒疽晝夜不離至誠吮汁數月之後還尋生路其母病篤則焚香禱天斷指嘗穢無所不至誠意所格亦能回蘇父母俱以天年終則攀號躃踊悲動四隣旣葬之日結廬守墓哀毁骨立仍爲病歿於墓側李召史卽良人朴昌俊妻也其夫不幸病歿則晝夜哀號不梳不洗三年居喪素食盡禮及其服闋之日告其家屬曰吾之至今苟存者以遺腹在身且三年祭禮必欲躬將使亡夫孤魂庶幾歆格於冥冥之中矣今旣終喪又得血屬宿願已遂吾生何爲仍向鐵串天津墩臺上一場痛哭投死於數十丈江岸之下云矣康津學生張之翰妻吳氏似當施以復戶之典淸州士人宋鉉器妻朴氏似當施以旌閭之典宋尙輝妻蔡氏似當施以復戶之典韓山士人李益模妻兪氏似當施以旌閭之典禮山故士人李命駿似當施以贈職之典江華府贈都承旨姜翯似當施以旌閭之典車順行似當施以復戶之典浦女李召史似當施以旌閭之典恐有合於樹風奬節之政而事係恩典臣曹不敢擅便上裁何如傳曰依草記施行可也
정조 19년
李肇源以義禁府言啓曰時囚罪人李汝節議處公事判付內爲先具格式枷杻囚之重囚之間事命下矣罪人李汝節具枷杻足鎖移囚南間之意敢啓傳曰知道
정조 19년
李肇源以義禁府言啓曰時囚罪人曺學臣議處公事判付內該道貶目只言其致斃之多至三人而已殺與自殺未嘗區別則渠之供招豈足爲別般發明之端乎設使自殺濫杖之律渠何敢免乎以此勘放後草記事命下矣取考律文則大典通編濫刑條有曰官吏濫刑者杖一百徒三年致死者杖一百永不敍用永不敍用乃終身禁錮之意歲抄勿爲書入推斷條有曰犯私罪杖一百以上之罪決杖告身盡行追奪雜令條有曰王府決杖者代以金贖矣曺學臣道臣貶題旣云致死至三以濫刑致死律杖一百收贖永不敍用何如傳曰允
정조 19년
李肇源以義禁府言啓曰時囚罪人權中憲杖一百收贖告身盡行追奪流三千里定配照律公事判付內因其律名邊遠定配所發配事命下矣權中憲因其律名杖一百收贖告身盡行追奪慶尙道金海府流三千里定配而以判付內辭意具罪目依例發遣府羅將押送配所何如傳曰允
정조 19년
禁府啓目前水使李普漢原情云云傳旨內辭緣泛稱遲晩所當請刑是白乎矣曾經閫帥勿爲請刑載在大典通編議處何如判付啓豈有發明之說乎不能摘發其矣罪也故爲生梗其矣罪也惟懦與猛兩無所當差遣之本意果安在哉衰憒所致何足深責罷職放送爲良如敎又啓目粘連向前李吉培亦校屬出於賊招則固宜趁卽捉送而營關累到不徒不爲擧行千題萬關之報駭妄極矣揆以體統不可容貸以次照律何如判付啓滯囚可悶勘放草記如有功議各減一等爲良如敎又啓目向前罪人李汝節亦以判付內辭意發問目大張刑威反覆究覈則其所納供與繡啓論列多有相反終始漫漶專事發明究厥情狀萬萬痛惡平問之下無以取服嚴刑得情何如判付啓諸人致斃雖或諉之因公兩鄭哥事段情境則切惻事狀則甚晦又豈可諉之因公此所以爲死者洩冤使之大張刑威嚴問嚴覈者是置竟夕推詰至於氣窒發明除良輒云報營而一鄭則刑未準次一鄭則不下一杖是如極意抵賴得情無路揆以重人命之道嚴殺死之律豈可一直施刑瘐斃獄中不以當律處斷乎此獄決折在於報營與否其時道臣拿問査實後此囚更爲出意見嚴問取服爲良如敎又照目柒原縣監劉泰說矣本府議啓內身爲守令辭朝前擅自下鄕事極可駭以此照律罪杖八十收贖奪告身三等私罪奉敎柳泰說不喩劉泰說是喩政眼與照目姓字相左更良議處爲良如敎又照目興陽前縣監朴宗正矣本府議啓內賑穀之前後加報厥數夥然則不可以不歸私用有所容貸以此照律罪從重論告身盡行追奪徒三年定配又五年禁錮私罪奉敎依允爲旀功減一等爲良如敎
정조 19년
刑曹照目弘文館書吏朴重顯等只以李始源一人今始現告而此外冒禁之人終不吐實究厥情狀萬萬痛惡竝只嚴加刑訊期於取服何如判付啓只入館直久曠閣番因筵敎出去者豈可現納乎限五日使之一一現告爲有矣又或愆限先自首吏刑推査究之意草記爲良如敎
정조 19년
司諫李羽逵應敎韓光植掌令鄭毅祚獻納金履喬校理朴吉源副校理李羲甲李福潤修撰沈奎魯等啓曰請還寢罪人鄭致達妻出置城外之命依前還發配所亟令王府快正典刑請物故罪人德相亟施孥籍之典請逆賊尙喆追施孥戮之典請亟寢昧爽以後申禁之命因許捧入未徹之啓特賜允兪焉措辭現上答曰不允
정조 19년
司諫李羽逵掌令鄭毅祚等啓曰請遲晩後物故罪人啓能亟施孥籍趾賊等凶種快施邦刑養遂獻遂設鞫得情請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑請物故罪人國榮亟施孥籍之典請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法請承款後物故罪人九宗亟施孥籍之典措辭現上答曰不允
정조 19년
掌令鄭毅祚啓曰請亟寢秋曹罪人柳師文放釋之命仍令王府設鞫嚴問期於得情快正王法新除授掌令吳鵬南時在咸鏡道會寧地請斯速乘馹上來事下諭答曰不允下諭事依啓
정조 19년
司諫李羽逵啓曰請金甲島爲奴罪人克觀古今島爲奴罪人克泰更令王府嚴鞫得情快正正法請逆賊尙魯亟施孥戮之典請亟寢秋曹罪人柳師文放釋之命請令王府設鞫嚴問快正典刑措辭現上答曰不允
정조 19년
修撰曺允遂疏曰伏以臣卽接家信則臣之八耋偏母素患風眩之症越添於交節之際有時昏倒殆無省覺臣自聞此報心魂飛越按住不得玆敢忙陳短章徑出禁扃伏乞聖明俯賜鑑諒亟遞臣所帶職名以便救護仍治臣擅離之罪以肅朝綱千萬幸甚臣無任屛營祈懇之至省疏具悉爾其勿辭救護
정조 19년
乙卯八月二十七日卯時上御誠正閣藥房入診入侍時藥房提調沈煥之副提調蔡弘履假注書曺錫中記注官金錫泰記事官吳泰曾檢校直閣金勉柱醫官柳光翼金孝儉金光國周命新李周憲吳仁豐安昌禧丁希泰以次進伏訖煥之曰近日日氣稍涼聖候若何上曰一樣矣煥之曰王大妃殿氣候何如上曰一樣矣煥之曰惠慶宮氣候何如上曰一樣矣上曰左承旨左副承旨入侍出傳敎賤臣承命出傳左承旨李祖承左副承旨李勉兢偕入進伏上曰閣臣非特敎則不擬試望已有本閣定例故故相趙忠定以閣臣入試官時據例請推銓官非自重其身也重閣例也卿適以閣臣登筵卿須依例請推銓官而出擧條好矣煥之曰閣臣非特敎則不得擬望於試官有定式而故相臣趙璥曾以此事亦有筵達矣臣俄於閣外伏見今慶科文所試官望則以閣臣排擬者非止一二人矣銓官不有定式之法意而創爲此無例之擧者不審甚矣當該銓官從重推考何如上曰試望果苟艱則自當特敎擬入雖無特敎亦或微稟可也忽地破壞極爲駭然卿之所奏是矣此雖微事有關事體問備輕矣一竝禁推捧納承旨亦爲推考可也出擧條上曰今日試場開門必趁早然後徐徐流入可無紛踏之弊故試望必令待開門卽出而今始書入銓官事甚駭然矣俄令問啓而亦無消息何也上曰諸承旨持公事入侍出傳敎賤臣承命出行右承旨李晩秀右副承旨韓用龜同副承旨尹光普偕入進伏上曰試望牌去來催促仍下試官落點命書榻敎曰合六慶慶科文科初試試官監試官入侍賤臣承命出傳與一所試官趙鎭寬朴宗甲李翊模崔光泰二所試官李晩秀成種仁申鳳朝金卿華一所監試官朴鼎元二所監試官崔之聖等偕入進伏上曰今番試官雖在古昔晠時何以加此須勿孤委寄之意克盡公平之道毋或遺珠也限三時呈券之法乍行旋止蓋緣爲試官者不能守法每有闊狹故也今番慶科異於他科何以則可以朝令得信上下相孚試官能守法士子能遵規乎鎭寬曰實才然後能早呈故若限三時則勿論實才不實才一時來呈無以取準矣然若嚴立規式經數三科則始雖不信終可有效矣上曰近來士子居常不讀書無眞積力久之工只以藻繪爲習全是喉脾間所發雖令久作亦似無益矣然惟在在上者導率之如何至於筆體之浮輕者文體之詭怪者竝置之落科也命試官先退上曰明日開場後廳注書及徐俊輔以史官分往一二所摘奸以來可也上命書傳敎曰同副承旨許遞又命書傳敎曰儒生之諸般停擧者一竝解停又命書傳敎曰未肅拜受由及入於現告玉堂許遞與未差之代前望單子入之待下批牌招推移入直上曰大司諫曺允大情勢似然許遞前望單子入之待下批牌招出榻敎上曰武一所加差試官申大謙加試參試官李商一旣不加設二十貫革皆令三所進去出榻敎勉兢曰奏御文字在所審愼科試事體何等嚴重而卽見江華府武科試才狀啓則直赴會試人爲二百三十人而御覽成冊爲三百二十九人故取見兵曹上送成冊則金仁輝果以貫一中落漏矣不審之失不可無警御史李始源留守金履翼竝推考原成冊付標以入成給帖文何如上曰依爲之出擧條仍命退承史以次退出
정조 19년
乙卯八月二十七日初更上御重熙堂左副承旨入侍時左副承旨李勉兢記事官趙台榮記注官金錫泰記事官吳泰曾以次進伏訖上命書傳敎曰近來大臣之權不重此所以朝廷之不尊也今番守廳事先令留守諸堂考據文書至於稟覆立落時原任大臣之病不簉公者外咸使聚精決奏矣各條稟處事姑未停當云而雖以前營之制一事言之觀此草記僉議則連張累紙而結語數行則諸相果相議爲之乎此草記已非委任之本意來頭草記亦安知不然乎待諸堂停當左右相及李判府事會于賓廳或備局與諸堂看詳爛議指一啓聞以副勉孜之本意事言于廟堂又命書榻敎曰典醫監提調前望單子入之命退承史以次退出
정조 19년
行都承旨趙尙鎭未肅拜行左承旨洪義榮未肅拜行右承旨李祖承監印所直左副承旨李勉兢監印所直右副承旨蔡弘遠坐直同副承旨李肇源坐直注書趙台榮監印所直一員未差假注書曺錫中仕直事變假注書尹致永仕
정조 19년
蔡弘遠啓曰大司憲未差執義朴瑞源持平金羲淳趙德潤試所進去掌令鄭毅祚呈辭掌令吳鵬南在外監察茶時之意敢啓傳曰知道
정조 19년
摠管前望單子入之閔鍾顯落點
정조 19년
傳于李祖承曰前禮曹判書入侍
정조 19년
傳于李祖承曰承旨前望單子入之
정조 19년
承旨前望單子入之趙尙鎭洪義榮落點
정조 19년
傳于李勉兢曰未肅拜摠管許遞前望單子入之待下批牌招察任
정조 19년
都摠管前望單子入之鄭存中落點
정조 19년
兵曹口傳政事副司直朴宗來李東稷副司正金履載副司果金履喬竝單付
정조 19년
洪義榮啓曰吏曹郞廳來言承旨有闕政事取稟傳曰前望單子入之待下批牌招
정조 19년
有政吏比判書尹蓍東進參判洪明浩進參議韓用龜進行右承旨李祖承進以洪克浩爲獻納李得臣爲禮曹判書閔台爀爲兵曹參判林濟遠爲刑曹參判宋鍈爲工曹參判洪秀輔金尙集爲知春秋具㢞爲同春秋李秉喆爲左通禮李益洙爲右通禮李貞運爲司成李英胄爲掌樂主簿安春君單西春君單爗西淸君單煋
정조 19년
兵批判書沈煥之病參判蔡弘履病參議沈基泰病參知崔守魯入直進左副承旨李勉兢進副護軍徐有沂黃瑨崔重圭李益洙李儒修副司直李敏輔洪秀輔洪檍金尙集申思運具庠洪檢金履禧李普溫林濟遠曺允大趙鎭寬洪仁浩韓光近兪漢寧黃樟李周顯李羽晉閔師宣黃乃正朴載德李貞運金銑副司果蔡弘直金熙采曺允遂沈興永申大尹單付
정조 19년
傳于李祖承曰兵曹參判聞有實故刑曹參判在外與違牌及有實故春秋館堂上許遞前望單子入之待下批牌招察任
정조 19년
兵曹參判刑曹參判知春秋前望單子入之兵曹參判蔡弘履刑曹參判李亨元知春秋李在學權落點
정조 19년
蔡弘遠啓曰臣與右承旨李亨元伴直矣移拜刑曹參判纔已出去伴直無人同副承旨李肇源卽爲牌招何如傳曰允
정조 19년
玉堂前望單子入之副應敎鄭東觀校理金熙稷修撰韓致應副修撰林漢浩李晴落點
정조 19년
以兵曹都摠府閑良禁軍扈衛軍官柳葉箭一巡試取單子判付內今日詣慈殿差備役處時路過中日廳而適値試藝慶科又當前閑良人等使之試取啓聞矣扈衛軍官閑良金重運三中四分直赴殿試朴弘蕃三中直赴會試捧傳旨爲良如敎
정조 19년
李勉兢以兵曹言啓曰明日殿坐時侍衛禁軍等別將當爲率領而禁軍別將柳考源以武一所試官進去矣依前例一番內禁衛將李東植兼別將擧行之意敢啓傳曰知道
정조 19년
李勉兢以訓鍊都監言啓曰今八月二十九日春塘臺親臨九日製試取時因兵曹節目挾輦軍一百名把招南宮玾哨官申大益率領侍衛廣智營軍六十名哨官金性濈西營軍四十五名哨官沈錫出番軍五哨六百十名哨官洪章煥洪範源韓遂勳金尙源柳煥輔率領設布帳外環衛金虎門軍八十名把摠趙光德哨官李彦炲率領弘化門通化門月覲門及春塘臺下各二十名式排立各定將校一人與守門將眼同雜人一竝嚴禁而竝待標信擧行依定式北營入直標下軍三十名除標信除出入直別將金明遇率領集春門外把守事畢後入直軍各還直所出番軍解送之意敢啓傳曰知道
정조 19년
李勉兢以御營廳言啓曰今八月二十九日春塘臺親臨九日製試取時依兵曹節目東營入直軍四十四名集春營入直軍四十名內各留營直五名新營入直軍六十四名內除營直十名餘皆除出入直千摠金爔哨官崔鳳興丁麟泰率領設布帳外排立出番鄕軍二哨領軍千摠金璿把摠李默運哨官崔秀崗金禹鼎率領自弘化門外至月覲門外從便作門事畢後各還本處入直而東營集春營入直將官軍兵待標信擧行之意敢啓傳曰知道
정조 19년
李勉兢以庭試初試武一所試官意啓曰今日平明開場柳葉箭應射擧子自道字仍爲試取而本所捧單中慶尙左道全羅左道咸鏡道擧子合二千四百人爲先移送三所之意敢啓傳曰知道
정조 19년
李勉兢以庭試武二所初試試官意啓曰臣所今日平明開場自首字柳葉箭仍爲試取之意敢啓傳曰知道
정조 19년
李勉兢以庭試初試武三所試官意啓曰今日平明開場一所移來慶尙左道全羅左道擧子自天字柳葉箭先爲試取而二貫革外加設八貫革擧行之意敢啓傳曰射場寬闊則雖十五貫革從便加設可也
정조 19년
李勉兢以庭試武二所初試試官意啓曰依下敎臣所擧子忠淸右道六百六十二人慶尙右道六百八十八人合一千三百五十人爲先移送三所之意敢啓傳曰知道
정조 19년
李勉兢以庭試初試武三所試官意啓曰臣所開場草記傳曰射場寬闊則雖十五貫革從便加設可也事命下矣依傳敎從便加設二貫革合十二貫革擧行而忠淸右道擧子六百六十二人慶尙右道擧子六百八十八人都數一千三百五十人自二所今方移來矣一所移來擧子畢試後鱗次試取之意敢啓傳曰知道
정조 19년
李勉兢以庭試初試武一所試官意啓曰今日本所柳葉箭應射擧子自道字至得字半字三千二百三十人內入格一百二十人及再昨日與昨日入格二百四十六人合爲三百六十六人而日暮姑停之意敢啓傳曰知道
정조 19년
李勉兢以庭試初試武二所試官意啓曰臣所昨日未及試取擧子七千五百人今日曉頭至追單擧子自命字至臨字半字八十人合七千五百八十人而一千三百五十人移送三所其餘六千二百三十人柳葉箭試取自首字至信字三千五百人內入格三百四十一人未及試取二千七百三十人日暮姑停之意敢啓傳曰知道
정조 19년
李勉兢以庭試初試武三所試官意啓曰今日臣所柳葉箭應射擧子自天字至露字半字一千八百三十六人內入格一百二人而日暮姑停之意敢啓傳曰知道
정조 19년
蔡弘遠以義禁府言啓曰明日九日製時本府都事皆爲赴擧武都事一員本府入直而慶科應試文科初試禁亂都事當直入直都事依前啓下以假都事仍爲察任而公事回公都事集春門通化門弘化東西挾門月覲門靑陽門禁亂都事無以推移假都事七員令該曹各別擇差以爲分排之地何如傳曰允
정조 19년
蔡弘遠以義禁府言啓曰時囚罪人朴宗正告身盡行追奪徒三年定配又五年禁錮照律公事判付內依允功減一等事命下矣朴宗正功減一等告身盡行追奪又五年禁錮江原道春川府仁風驛徒二年半定配而以議啓內辭意具罪目依例發遣府羅將押送配所何如傳曰允
정조 19년
蔡弘遠以義禁府言啓曰罪人李汝節口招公事判付內此獄決折在於報營與否其時道臣拿問査實後此囚更爲出意見嚴問取服事命下矣其時道臣趙鎭宅方在全羅道樂安郡配所依例發遣府書吏拿來何如傳曰允
정조 19년
蔡弘遠以義禁府言啓曰時囚罪人李吉培議處公事判付內滯囚可悶勘放草記如有功議各減一等事命下矣李吉培本府議啓內校屬出於賊招則固宜趁卽捉送而營關屢到不徒不爲擧行千題萬關之報駭妄極矣揆以體統不可容貸以此照律罪取考律文則大明律捕亡條有曰凡知人犯罪事覺官司差人追喚而不行捕告者減罪人罪一等賊盜條有曰凡强盜窩主造意身雖不行但分贓者斬制書有違條有曰凡奉制書有所施行而違者杖一百名例有曰二罪俱發以重者論二死三流同爲一減推斷條有曰犯私罪杖一百以上之罪決杖告身盡行追奪雜令條有曰王府決杖者代以金贖矣李吉培以强盜窩主不行捕告罪減一等杖一百收贖告身盡行追奪流三千里定配而其十一代祖禮長敵愾功臣云功減一等杖一百收贖告身盡行追奪黃海道平山府金岩驛徒三年定配而以議啓內辭意具罪目依例發遣府書吏押送配所何如傳曰允定配則過矣分揀可也
정조 19년
蔡弘遠以義禁府言啓曰時囚罪人劉泰說照律公事判付內政眼與照目姓字相左更爲議處事命下矣奏御文字事體至重而劉泰說議處公事誤書其姓字臣等未克照察以至於遽然登徹臣等昏謬顚錯之罪伏不勝萬萬惶懍而劉泰說議處爲先改修正以入之意敢啓傳曰知道卿等推考可也
정조 19년
蔡弘遠以義禁府言啓曰李吉培杖一百收贖告身盡行追奪徒三年定配照律草記批旨內允定配則過矣分揀可也事命下矣李吉培定配分揀杖一百收贖告身盡行追奪之意敢啓傳曰知道
정조 19년
乙卯八月二十八日辰時上御誠正閣諸承旨持公事入侍時行都承旨蔡弘履行左承旨李祖承左副承旨李勉兢右副承旨蔡弘遠同副承旨李肇源記事官趙台榮記注官金錫泰記事官吳泰曾檢校待敎徐有榘以次進伏訖上曰無公事承旨先退可也弘履祖承先退勉兢等進奏各房公事命書判付訖命肇源書傳敎曰在外及試所進去摠管許遞前望單子入之待下批牌招察任命書傳敎曰九日製當於明日親臨春塘臺試取令試所知委入場儒生居首一人外京鄕賜初試百人試官則時原任閣臣文任新舊選抄啓諸文臣時任玉堂爲之隨捧隨考唱各於開門前亦令知悉特以同慶之意有此慰悅之擧而同慶自同慶科場自科場慰悅自慰悅士習自士習八方咸造觀國之光政宜端拱揖讓於初見之日萬有一不率此敎或干科條其可曰章甫縫額之士乎預令泮堂嚴飭入門由集春通化弘化月覲等門試紙用大好紙又命書傳敎曰明日九日製入門當於日出前爲之多士昨夜旣露處今夜則皆穩睡蓄銃開東後來待闕外入場盡意從容觀光事卽令泮堂知委又命書傳敎曰備邊郞出去尙無捉來之草記況場中之亂雜莫若今番則渠亦人耳焉敢曰以無頉乎至於應辦所弊瘼亦不草記當該備邊郞爲先汰去令兵判各別嚴棍草記兩所前門禁亂官所爲萬萬無據事過後令該府拿問重勘近來備邊郞之不畏朝令職由於曹司有司堂上之不能束濕而然當該有司堂上李時秀爲先從重推考待明日考卷後令憲府發緘以聞仍命退諸臣以次退出
정조 19년
乙卯八月二十八日辰時上詣王大妃殿差備修改處親臨入侍時左副承旨李勉兢同副承旨李肇源記事官趙台榮假注書曺錫中記注官金良倜記事官吳泰曾以次進伏訖上命勉兢書傳敎曰明日試官讀券與對讀多寡逈別略倣大輪次例政府西壁春秋館堂上六曹參判以上讀券官加差又命書榻敎曰六曹參判中試所進去在外人及春秋館堂上中時帶文任試所進去未肅拜人竝許遞又命書傳敎曰政官牌招開政禮曹判書刑曹參判春秋館堂上未差之代差出待下批牌招仍令政院讀券官啓下上曰明日捧券時八道四都分捧塡字號考券時各較其券之多少分排被抄可也勉兢曰明日九日製分道捧券事旣承筵敎矣在前如此之時差出假承旨分掌各道今番則何以爲之乎上曰依例差出而吏曹參議韓用龜行副司直李羽晉李儒慶鄭尙愚金載翼徐美修宋銓申大年尹東晩李文會朴宗來朴聖泰假承旨差下其中由未出者勿拘罷散人敍用待開門牌招察任可也上還內承史以次退出
정조 19년
行都承旨黃昇源坐行左承旨洪義榮坐右承旨李勉兢坐左副承旨李晉秀坐直右副承旨蔡弘遠坐同副承旨李肇源坐直注書趙台榮仕直一員未差假注書曺錫中試所進去事變假注書尹致永仕
정조 19년
李肇源啓曰大司憲未差執義朴瑞源持平金羲淳趙德潤試所進去掌令鄭毅祚呈辭掌令吳鵬南在外監察茶時之意敢啓傳曰知道
정조 19년
吏曹口傳政事以洪檍爲分內醫院提調
정조 19년
傳于李肇源曰今日特設九日製蓋欲飾慶於同慶之辰也五百初試不爲不多觀於今日收券而鄕儒之券恰過萬數千然則五百亦可謂不爲不少九日製初試百人中若有疊抄於慶科初試者則一試自當勿施當之者棄之無關而在渡㶚之類無異公得百窠以此意分付試所亦自政院謄送今日榜目詳加考準俾勿疊抄
정조 19년
李晉秀以禮曹言啓曰來九月初十日桓祖大王懿惠王后追躋永興本宮殿下卽阼二十年慈殿寶齡望六加上尊號景慕宮追上尊號慈宮寶齡周甲慈宮加上尊號合六慶慶科大庭試文武科放榜時親臨與權停禮何以爲之而處所以何處擧行乎敢稟傳曰仁政殿當親臨矣
정조 19년
李勉兢以兵曹言啓曰依下敎武一所禁亂官申善應二所禁亂官尹範喆各決棍十度一所羅將金光福等五名二所羅將吳大爀等五名各決棍二十度之意敢啓傳曰武所亦必紛雜而朝筵下敎卽文所之謂也今番文所場中之隨從亂入卽前所未聞名以都事初不致意者若有紀綱豈有是也當該文所假都事等過齋後嚴棍十五度其委折一一捧招而羅將嚴棍二十度殿試當前又或若此則禁亂官隷四館官吏之別樣懲勵姑無論卿亦在泮堂中難免重勘矣
정조 19년
李晉秀以兵曹言啓曰依傳敎文一所進去備邊司郞廳李性林二所進去備邊司郞廳李榮大各嚴棍十五度之意敢啓傳曰知道
정조 19년
李勉兢以庭試初試武一所試官意啓曰今日平明開場柳葉箭應射擧子自得字仍爲試取而慶尙左道全羅左道咸鏡道忠淸道京畿追單擧子合一千九百九十六人移送三所之意敢啓傳曰知道
정조 19년
李勉兢以庭試武二所初試試官意啓曰臣所今日平明開場自使字柳葉箭仍爲試取之意敢啓傳曰知道
정조 19년
李勉兢以庭試初試武三所試官意啓曰臣所今日平明開場白露字柳葉箭仍爲試取之意敢啓傳曰知道
정조 19년
李勉兢以庭試初試武一所試官意啓曰今日本所柳葉箭應射擧子自得字至盛字半字四千九百五十三人內入格一百七十八人通計前三日數則都合爲五百四十四人矣柳葉箭纔已畢試鐵箭今方鱗次開場而殿試日近實無及期了當之道一防牌外加設一防牌試取而依傳敎六兩則一邊試取講則分所隔帳竝設之意敢啓傳曰知道
정조 19년
李勉兢以庭試武二所初試試官意啓曰臣所追單擧子忠淸右道三十五人慶尙右道六十一人合九十六人移送三所之意敢啓傳曰知道
정조 19년
李晉秀以庭試初試武三所試官意啓曰慶尙左道全羅左道擧子旣已畢試咸鏡道擧子一千三百人今方試取而一所追單擧子一千九百九十六人又爲移來矣鱗次付試之意敢啓傳曰知道
정조 19년
李勉兢以庭試武二所初試試官意啓曰臣所今日柳葉箭應試二千七百三十人內入格二百五十三人合四日入格都數爲九百十三人矣柳葉箭纔已畢試鐵箭與講依傳敎今方分所設行而同時試取不無相妨講則自天字試取鐵箭則自遐字依近例以兩防牌設行之意敢啓傳曰知道講則自明日省記入直限夜深連爲捧講一三所準此
정조 19년
李勉兢以庭試初試武一所試官意啓曰本所鐵箭應射擧子自天字至日字半字四百六人內入格爲二十三人應講擧子自天字至日字半字四百六人內入格爲二十人而日暮姑停之意敢啓傳曰知道
정조 19년
李肇源以庭試武二所初試試官意啓曰臣所今日試講擧子天字入格二人鐵箭試取遐字入格三人而日暮姑停之意敢啓傳曰知道
정조 19년
李肇源以庭試初試武三所試官意啓曰臣所今日應射一所移來咸鏡道原單擧子與慶尙道全羅道咸鏡道追單擧子一千五百九十人及二所移來忠淸道原單擧子七百十六人合爲二千三百六人內入格一百三十五人而日暮姑停之意敢啓傳曰知道
정조 19년
李晩秀以義禁府言啓曰李祖承李益運洪仁浩依下敎囚各間之意敢啓傳曰知道
정조 19년
李晩秀以義禁府言啓曰卿宰禁推該府草記待批下捧供載在大典通編矣時囚罪人李祖承李益運洪仁浩係是宰臣敢啓傳曰名以宰臣無嚴若此朝廷之貽羞莫甚於此卿宰也故罪尤重焉待批下捧供之法典卽禮使之意而如許之人宜令待下敎捧供喫知囹圄之可畏下敎前勿爲捧供可也
정조 19년
乙卯八月二十九日卯時上御春塘臺九日製儒生試取入侍時行都承旨黃昇源行左承旨洪義榮行右承旨李祖承左副承旨李勉兢右副承旨蔡弘遠假承旨韓用龜李羽晉李儒慶鄭尙愚金載翼徐美修宋銓申大年尹東晩李文會朴宗來朴聖泰記事官趙台榮假注書曺錫中記注官金錫泰記事官吳泰曾讀券官原任提學蔡濟恭原任直提學李秉模弘文提學徐有隣藝文提學閔鍾顯左參贊趙瑍行吏曹判書尹蓍東知春秋洪秀輔奎章閣提學沈煥之原任直提學徐有防右參贊李聖主戶曹判書李時秀禮曹判書李得臣刑曹判書李祖源工曹判書韓光䋜知春秋李在學權原任直提學徐龍輔辛丑選抄啓文臣李益運洪仁浩吏曹參判洪明浩禮曹參判李敬一兵曹參判蔡弘履刑曹參判李亨元工曹參判宋同春秋權裕檢校直閣金勉柱原任直閣尹行恁檢校直閣南公轍對讀官辛丑選抄啓文臣李東稷癸卯選抄啓文臣金啓洛金熙朝甲寅選抄啓文臣洪義浩直閣李始源檢校待敎徐有榘辛丑選抄啓文臣李錫夏癸卯選抄啓文臣李儒修甲辰選抄啓文臣韓致應韓興裕丙午選抄啓文臣宋祥濂丁未選抄啓文臣申溆己酉選抄啓文臣沈奎魯金履喬庚戌選抄啓文臣宋知濂李羲甲鄭魯榮朴鍾淳洪秀晩朴宗京壬子選抄啓文臣沈鎜應敎韓光植校理朴吉源副校理李福潤抄啓文臣金近淳權晙趙萬元金履載徐俊輔李勉昇柳台佐洪樂俊柳遠鳴尹致永宋冕載姜浚欽洪命周黃基天李東萬金熙周金處巖李英發洪奭周以次侍立上具翼善冠衮龍袍出交泰門永淸門明政門由靑陽門詣春塘臺降輿陞座承史閣臣先四拜訖各就位上曰假承旨亦爲進前也上曰都承旨何不入來乎勉兢曰有實病不能入來云矣上曰都承旨聞有實病許遞前望單子入之待下批牌招察任出榻敎上曰掌樂提調推考協律郞拿處典樂令攸司科治出榻敎上曰新除授承旨先入侍後謝恩出榻敎上曰新除授都承旨敍用出榻敎上曰宣傳官持標信開通化門儒生使流入試官使之入就拜位上曰宣傳官持標信開月覲門集春門儒生使之從便流入上曰院隷擧行萬萬駭忽矣仍命書榻敎曰注書趙台榮事過後拿處上曰試官之列立拜位者在帳殿咫尺之地而相顧笑語有駭瞻視況在宰列者尤可如是乎捧現告拿處可也仍命書榻敎曰試官中入就拜位不能敬謹人一竝下義禁府推考弘遠曰行右承旨李祖承禁推事命下矣依定式遞差傳旨捧入之意敢此仰達矣上曰依爲之前望單子入之待下批牌招察任可也出擧條儒生入門訖試官竝進前濟恭秉模等問候上曰入場儒生可謂壯矣濟恭曰臣之前後見春臺設帳不知爲幾次而未有如今番之多矣上命有隣煥之書御題曰與黃金四萬斤賦書訖上曰近來每出題多在漢高帝事儒生必以我爲好漢高也三代以後西京爲勝故也假承旨分掌諸道四都試券捧納而李儒慶鄭尙愚則爲京試券捧納承旨宣題後與同成均遍諭場中無如昨日之紛擾雜亂限午鼓呈券如有不待限而來呈者直爲停擧可也濟恭曰俄者伏見夜下傳敎矣摘奸備郞之見雜亂而以無頉爲言誠可駭也上曰旣不以雜亂爲草記故知以無頉爲言也濟恭曰該郞之來言於臣等則果以雜亂爲言矣上曰然則汰去分揀可也濟恭曰場屋雜亂而見捉者移送秋曹勘治乎上曰好矣義榮曰今日殿座時贊儀擅自移次通禮院亦不待令事之駭然莫此爲甚該院下吏令攸司從重科治贊儀朴宗海所當重勘而本院請推之外無他可施之罰何以爲之乎上曰依爲之贊儀拿處可也出擧條命書傳敎曰江華初試武士等明日北營依前下規矩試取而軍士房承旨及試官進去開場試官則前訓將李敬懋行副護軍趙圭鎭入直玉堂上番入直摠府郞廳二人進去監試入格外皆令明日內下送上曰試所承旨李儒慶鄭尙愚推考出榻敎當該司謁趙廷舜事過後令攸司科治出榻敎命書傳敎曰來九月朔享當爲親行明日當由館峴依近例執事官省約磨鍊事分付又命書傳敎曰明日景慕宮朔享親行時訓將只率內外各營入直步軍隨駕其餘皆置之侍衛別雲劍外皆從最少例爲之事分付又命書傳敎曰訓將在試所以禁將都領事分付至午正收券懸京鄕儒生應製題命入場儒生使之明日製納於泮官命考券訖出榜命書傳敎曰九日製居首廣州府進士尹永輝直赴殿試京進士金明淳等京畿生員兪益柱等華城府生員李弘謙等廣州府進士南履默等開城府幼學馬潗江華府幼學尹彝鉉忠淸道幼學李昇延等慶尙進士金龍翰等全羅道進士李鉐等黃海道幼學張晉華等江原道幼學金秉灝等平安道幼學崔漢夔等咸鏡道進士朴師燮等合一百人竝直赴今番慶科會試命尹永輝入侍進前上曰爾果實才而三兄弟及第可謂壯矣仍命錫中往泮宮收應製試券仍乘輿出靑陽門由保定門還內命書榻敎曰假承旨竝減下諸臣以次退出
정조 19년
行都承旨黃昇源守宮直行左承旨洪義榮隨駕宿右承旨李勉兢隨駕直左副承旨李晉秀隨駕宿右副承旨蔡弘遠隨駕宿同副承旨李肇源隨駕直注書趙台榮隨駕直一員未差假注書曺錫中隨駕宿事變假注書尹致永守宮直
정조 19년
洪義榮啓曰大司憲未差執義朴瑞源武一所進掌令鄭毅祚呈辭吳鵬南在外持平金羲淳武二所進趙德潤武三所進監察茶時之意敢啓傳曰知道
정조 19년
李晉秀啓曰動駕相値視事頉稟之意敢啓傳曰知道
정조 19년
李勉兢啓曰備邊司郞廳來言今日賓廳日次而動駕相値不得來會云矣敢啓傳曰知道
정조 19년
以輪對官望單子傳于李晉秀曰後日次來待
정조 19년
以監軍單子傳于李勉兢曰昨日監軍仍用
정조 19년
傳于李勉兢曰宣傳官梁埉尹養儉施以重律次爲先汰去令該曹口傳差出
정조 19년
兵曹口傳政事以尹頤東爲宣傳官
정조 19년
洪義榮啓曰有司堂上李時秀緘辭推考傳旨今方承授而大司憲未差執義朴瑞源持平金羲淳趙德潤試所進去掌令吳鵬南在外掌令李毅祚所當牌招而一員例不得擧行未差之代政官牌招開政差出待下批一體牌招以爲承授之地何如傳曰在外臺諫許遞前望單子入之待下批牌招發緘
정조 19년
以有司堂上李時秀從重推考發緘以聞傳旨傳于洪義榮曰近來廟堂之不尊朝廷之不尊皆由於此堂之不能嚴加束下而然雖因大臣所奏知其略有所捉而姑爲分揀大抵入門之亂雜前所未聞名以摘奸敢如是塞責若此初不摘奸之爲愈也此一款一體發緘
정조 19년
以贊儀朴宗海拿處傳旨傳于洪義榮曰分揀
정조 19년
李勉兢啓曰御營大將李漢豐以武二所試官自今日省記入直於慕華館矣所受命召何以爲之而將兵之任不可一刻無摠察之人何以爲之敢稟傳曰仍佩仍留其間都提調摠察從事官發牌聽傳敎
정조 19년
李勉兢以兵曹言啓曰今八月各廳堂下武臣朔試射臣曹連因有故不得爲之之意敢啓傳曰知道
정조 19년
李勉兢以備邊司言啓曰伏聞今日動駕時標信不卽請出以致挾輦軍未及待令莫重者動駕也莫嚴者師律也動駕之際旣有時刻之先期頒布又有嚴鼓之臨時命下則標信之晩時來請已是前所未聞而該軍門設令稽忽宣傳官與該房承旨何敢一例泛視致使法駕出宮儀衛未備此不可但以失職言都領將臣該房承旨竝施削職之典當該宣傳官使兵曹嚴棍後汰去斷不可已兵判之不能董飭亦不可無責從重推考何如傳曰允承旨則適以代房擧行而代房適又不爲在直云事勢似然事過後竝禁推可也
정조 19년
李勉兢以壯勇營言啓曰來九月當本營右司屬京畿五番後哨坡州軍兵逢點實數一百二十六名今已點閱整齊仍爲立番本營之意敢啓傳曰知道
정조 19년
李勉兢以御營廳言啓曰今此景慕宮親行朔祭時東營集春營入直軍兵盡爲赴陣矣當夜宮墻外巡邏無以分排出番鄕軍各二十五名式添入出番哨官宋哲文崔鳳興率領警巡之意敢啓傳曰知道
정조 19년
李勉兢以庭試初試武一所試官意啓曰今日平明開場鐵箭與講自日字仍爲試取之意敢啓傳曰知道
정조 19년
李勉兢以庭試武二所初試試官意啓曰臣所今日講書自天字試取鐵箭自遐字仍爲試取之意敢啓傳曰知道
정조 19년
李勉兢以庭試初試武三所試官意啓曰臣所今日平明開場一二所移來原單擧子與追單擧子未畢試之類仍爲柳葉箭試取之意敢啓傳曰知道
정조 19년
李勉兢以庭試初試武三所試官意啓曰今日臣所柳葉箭應射擧子一千九百十六人內入格六十七人而昨日再昨日入格合爲計之則都數三百四人矣柳葉箭纔已畢試鐵箭今方鱗次繼試而殿試日字不遠以一防牌實無趁期畢試之道加設一防牌擧行而依傳敎六兩則一邊試取講則分所隔帳竝設之意敢啓傳曰知道
정조 19년
李勉兢以庭試武一所試試官意啓曰今日本所鐵箭應射擧子自日字至荒字半字三千五百七十五人內入格七十九人昨日入格二十三人合爲一百二人而日暮姑停講則依傳敎臣等直宿仍爲試講之意敢啓傳曰知道
정조 19년
李勉兢以庭試武二所初試試官意啓曰臣所今日鐵箭應試擧子自遐字至木字入格一百四十四人日暮姑停而講則自天字限日暮入格九十三人仍爲試講之意敢啓傳曰知道
정조 19년
李勉兢以庭試初試武三所試官意啓曰臣所今日鐵箭試取應射擧子三百九十五人內入格十二人矣入格者一邊試講而鐵箭日暮姑停柳葉箭入格者臣等仍留本所鱗次設講以取之意敢啓傳曰知道
정조 19년
記注官安經心狀啓臣於本月二十二日敬奉聖批今五十五日馳到連山縣傳諭于領中樞府事金憙所住處則以爲臣冒受不敢受之祿俸而慙恧已極略暴所未暴之微衷而罪戾冞積不自意史官又此遠臨誕宣聖批不徒不加以嚴誅乃反寵之以恩諭丁寧之意諄複之敎無異慈父之詔迷子臣伏讀以還不覺感淚之無從也第臣之迷惑卽臣之罪也臣何敢妄疑於殿下向日之敎而自臣之逬伏鄕里遠邇之所傳聞則不能無疑於心者不但不雲消而氷釋實不勝腸焦而膽煎此實臣迷惑之故而苟論其罪豈非合被誅殛者乎乃殿下涵容之辭旨至引明道定性之論大易艮背之訓而爲敎臣雖極愚蠢聖意攸存豈不仰揣而臣實迷惑終不能卽地覺悟此尤臣之罪也噫將往迎來牽己從之臣所不敢而不念可止之道不思無咎之義亦臣之所不敢也只緣區區過計之虞竊以爲不如是則決非今日之臣子故聖敎之牖迷若是勤摯而臣言之猥越猶復如前臣罪至此而寧有倖逭之理乎至於珍劑之特降賤疾之俯訊以臣罪負至重之踪何以得此於我殿下也殿下旣牖其迷矣又欲其生矣臣於是益復感泣而繼以惶懍不省所喩乃若臣病危苦之狀則前此疾病之呼每涉屑越徒增悚蹙今何敢復以病爲言仰瀆崇嚴之聽而臣若只知怵畏而不敢言則慈覆之天亦何以俯燭此實狀耶臣之四五年前宿症年又年如期發作數三朔後始乃起動而幸於年來稍不如前之甚矣今番則炎程中暍幾殊僅甦而暑熱深入藥治深入食飮全廢眞元益陷以致積年沈痼之症因此闖發比前倍劇重以犬馬之齒已近七十滿柳之質又易枯落不能與病抵敵遂至日漸澌綴今幸獲蒙天地之大德服此對症之良劑則庶幾起死回生復起爲人而目今症形萬無時月內强起登程之望秪益惶恐罔措覓死不得而已云矣臣則仍爲復路緣由馳啓事踏啓字
정조 19년
乙卯八月三十日辰時上詣景慕宮擧動入侍時行左承旨洪義榮左副承旨李晉秀右副承旨蔡弘遠同副承旨李肇源記事官趙台榮記注官金錫泰記事官吳泰曾直閣李始源檢校待敎徐有榘以次隨駕上具翼善冠衮龍袍乘輿出永淸門明政門上曰禮房承旨馳詣宗廟奉審摘奸以來出駕前下敎駕由弘化門詣館前路降輿步過又乘輿詣景慕宮至中大門外降輿入就板位行再拜禮訖上曰親祭祭文入之弘遠承命出持入上睿覽訖上曰藝文提學推考製進祭文勿施弘文提學牌招使之更爲製進出榻敎上詣廟內奉審詣親押位親押祝文訖還齋殿肇源進奏曰九日製試官啓下時春秋館堂上李致中以未肅拜縣頉至承許遞之命矣追聞李致中知義禁謝恩時同爲肅拜而館吏誤納現告云臣等之矇然捧納不勝惶恐而下吏擧行極爲駭痛不可仍置今攸司從重科治何如上曰依爲之出擧條上曰奉審進去右承旨還來乎肇源曰纔還來矣上曰分付泮宮進去史館處儒生應製試券限日暮捧納可也有頃日暮時至上曰承史侍衛竝權退只各一人輪在閤外可也諸臣權退
정조 19년
行都承旨黃昇源坐行左承旨洪義榮坐直右承旨李勉兢坐左副承旨李晉秀坐右副承旨蔡弘遠坐直同副承旨李肇源坐注書趙台榮仕直一員未差假注書曺錫中仕事變假注書尹致永仕
정조 19년
李肇源啓曰大司憲掌令一員未差執義朴瑞源持平金羲淳趙德潤試所進去掌令鄭毅祚呈辭監察茶時之意敢啓傳曰知道
정조 19년
李肇源啓曰卽者刑曹郞廳來言玉堂書吏限五日現告査出事命下矣今日卽其日限而判書李祖源身病猝重不得開坐云判書李祖源卽爲牌招何如傳曰允
정조 19년
李勉兢啓曰禁衛大將申大顯因備局草記削職事允下矣將兵之任不可一刻無摠察之人何以爲之敢稟傳曰壯勇大將兼察牌招聽傳敎
정조 19년
以兵曹朝廷問安時殿門排立單子傳于李晉秀曰再明以後連有公役明日朝廷問安置之藥房內閣政院玉堂問安亦爲置之
정조 19년
以監軍單子傳于李勉兢曰未捉巡處監軍仍用
정조 19년
掌令前望單子入之金星甲落點
정조 19년
李肇源啓曰有司堂上李時秀緘辭推考傳旨今當承授而大司憲未差執義朴瑞源持平金羲淳趙德潤試所進去掌令金星甲在外掌令鄭毅祚雖已承牌而無以備員擧行何以爲之敢稟傳曰在外臺諫許遞前望單子入之待開門牌招
정조 19년
掌令前望單子入之李益洙落點
정조 19년
以江原監司李秉鼎狀啓原州判官李協聖楊口縣監洪養默相換令該曹稟處事傳于黃昇源曰該邑旣非劇邑仍任亦因特敎則年雖衰邁必不至於昏憒不勝任而宿病間添等語屑越莫甚設有逋穀收殺之事係是營下邑則其所照檢尤屬不難特仍之下至請換差事體所在誠甚未安狀啓還下送該道臣推考該邑糴弊矯正間判官李協聖勿爲移擬事分付銓曹
정조 19년
李勉兢以備邊司言啓曰本司草記守禦前營之制依前仍屬事批旨內此草記混下於諸承旨持公事入侍時矣諸將臣之議未必爲然前此出鎭時半京半鄕京中有營門焉有軍校焉列爲五營之數固無不可今番更張爲京營之弊罷京營之號則五營之稱可謂皮之不存苟如諸議管理鎭撫營亦當參操於合閱爲七營之制矣然則稍過於五行不及於八卦可謂彼此無當而亦有異於一軍十營之說能不爲兵家者流所嗤笑乎大抵兵將續圖說合有不可不商量處兵曹判書以大中軍身爲三軍司令之任而管下中營將訓鍊大將則腰揷三軍司命手旗將受節制於大中軍若當査功罪之時又將如何爲之此爲十分掣肘之端以是之故續圖說印行之初動駕時行陣去就標信只下於大中軍則大中軍以令箭分付隨駕大將有一將臣不從令始被嚴譴旋命分揀其後大中軍不得以令箭指揮以此仰度續圖說制度之釐改已在於先朝矣然則改五營之制非更張卽遵述也自今祛守禦廳前營之稱而摠戎廳後營之名別作單營如三營輔車之制未爲不可卿等取考圖說及指南徧問諸將臣更爲指一草記可也事命下矣謹奉下敎問于諸將臣則壯勇大將金持默以爲臣於軍制蒙無知識固不敢援引兵書仰對而今此守禦廳出鎭山城之後制度與前有異於京旣無管下之軍於外乃爲領軍之營則恐不爲京中五營之列云前訓鍊大將李敬懋以爲兵雖連營貴在分合一軍可分爲三營五枝可合爲一營者卽兵家隨時制宜循環無窮之法而臣實執迷只知五營軍制之於斯爲盛不念南北漢有城之日已寓各自分營進退攻守之意頃於守廳出鎭南城之後膠守前營仍號之論不審之失無所逃罪而況有守城節目中訓禁御三營定界部分之制今因守廳出鎭罷京營之會後營摠廳亦作單營以爲進退策應之營恐無不可云前訓鍊大將趙心泰以爲槪論我朝軍制沿革義興府卽三軍之制左右廂是五衛之法壬辰以後購戚法敎軍卒衛法廢而營制創焉仍與御廳號稱兩局守摠兩帥竝管畿兵互相掎角及其精抄別隊設禁營而恰爲三軍以此推之義興府三軍之制訓禁御三營之法確是一揆而且於先朝守城節目只使訓禁御定界分部者守摠不過備其營號而歸重三營也明矣然則三局屬三營摠廳作單營合閱則爲握奇之餘零守城則作輔車之相依無違於古制不外乎指南今於聖批之下臣之前所錯對惶隕震越靡所容措云訓鍊大將徐有大以爲臣於日前以南漢出鎭守禦使仍作前營之意妄陳管見隨衆仰達矣伏承聖批臣之愚昧孤陋於斯益著今何敢更議而第伏念軍無一定之規惟在隨時制宜之方故我國兵制二司五衛之互相變革亦可推知今已汰冗足食之道旣罷守禦前營則五營之制自當更張五營旣未成制則以訓禁御作爲三營之制摠廳則別爲單營使之輔車於其間不惟合於時宜國初三府之法先朝守城之制無不允當論以經遠之策不勝欽頌之忱但事係變通臣不敢指一仰對云御營大將李漢豐以爲今此守禦廳之自京而外者亶出於汰冗足食之聖意而京廳旣罷則前營之號自在當祛矣旣祛前營之號則後營之稱實涉無義雖以營制言之五營三營之從便增減有若三府五衛之隨時沿革今以訓禁御三營倣古三府之制摠廳則別作單營以爲三營之輔車恐合參酌損益之宜而事係莫重軍制不敢率爾臆對云矣守禦廳本無軍制之別設只以南城所管牙兵束伍入居京中竝列於五營之中而半京半鄕徒貽軍民之弊今番之特罷京廳移鎭南城非但爲因時制宜之道實有京外省弊之效甚盛事也日前將臣收議皆以前營稱號依前施行爲說者營制別無沿革五營不可闕一皆以仍屬謂之便當故臣等素昧軍旅別無意見果以前營之號依前施行事草記稟請矣今奉批敎始知廣留之仍稱前營萬萬無義率爾陳達不勝惶恐守廳旣罷去則前營之稱無地可屬五營之制隨時分合則前營之號亦不必膠守續圖說制度之釐改已在先朝訓禁御三局之分守明有節目前營之號及今罷去實合事理前營旣罷則後營之號亦無意義摠廳則別立單營之制作爲三營輔車之勢參以今古兵制誠爲允當諸將臣之議亦皆如此依此施行何如傳曰允
정조 19년
李勉兢以壯勇營言啓曰來十一月當本營右司屬京畿一番前哨楊州軍兵來十月三十日京中逢點依節目準二朔立番之意本道監司處預爲知委何如傳曰允
정조 19년
李勉兢以訓鍊都監言啓曰卽伏見備邊司草記以今日動駕時挾輦軍之未及待令至有都領大將論勘之擧大抵挾輦軍則自是衛內軍兵本非都領陣之所管論其所犯莫非臣不能檢飭之失惶恐待罪而當該挾輦將官竝嚴棍汰去何如傳曰卿則勿待罪不能提醒之罪在於卿之營校將官何罪乎將校則嚴治將官則勿論可也
정조 19년
李勉兢以庭試初試武一所試官意啓曰今日平明開場鐵箭應射擧子自皇字仍爲試取而連爲捧講之意敢啓傳曰明日何時當爲出榜詣闕乎草記二三所亦爲依此草記可也
정조 19년
李勉兢以庭試武二所初試試官意啓曰臣所去夜試講入格一百三十三人而今日平明開場鐵箭自賴字試取講則仍爲試講之意敢啓傳曰知道
정조 19년
李勉兢以庭試初試武三所試官意啓曰臣所今日平明開場未畢試鐵箭仍爲試取應講人鱗次試講之意敢啓傳曰知道
정조 19년
李晉秀以禮曹言啓曰今九月二十二日大殿誕日陳賀國忌齋戒相値事當退行而自前如此之時有啓稟後擧行之例矣今番誕日陳賀以二十四日退行磨鍊節目何如傳曰權停可也
정조 19년
黃昇源以司饔院監膳提調意啓曰各殿宮日下生雉因傳敎全數代封矣今則秋節已深山雉漸出今日爲始日下生雉依例復舊封進之意敢啓傳曰知道
정조 19년
景慕宮朔祭親行敎是時贊禮禮曹判書李得臣典祀官奉常判官李元八宮司令徐有豐執禮行副司直尹行恁執尊應敎韓光植大祝直閣李始源祝史副校理李羲甲齋郞修撰沈奎魯贊者引儀崔慶鎭謁者引儀李繼祜贊引引儀成殷柱祭監監察徐潞修
정조 19년
乙卯九月初一日子時上行景慕宮朔祭入侍時行左承旨洪義榮左副承旨李晉秀右副承旨蔡弘遠同副承旨李肇源記事官趙台榮假注書曺錫中記注官金錫泰記事官吳泰曾直閣李始源檢校待敎徐有榘以次侍立訖上具冕服出齋室通禮跪啓請執圭義榮進圭上執圭就板位行再拜禮詣盥洗位盥洗訖詣香案前三上香獻幣奠爵訖大祝進讀祝文訖上詣飮福位行飮福禮詣望燎位望燎訖還詣齋殿改具翼善冠衮龍袍乘輿出日瞻門逌瞻門至弘化門命肇源出標信解嚴由明政門入永淸門交泰門還內諸臣以次退出
정조 19년
乙卯九月初一日卯時上御便殿京外儒生應製考券入侍時右承旨李勉兢右副承旨蔡弘遠同副承旨李肇源記事官趙台榮假注書曺錫中記注官金良倜記事官吳泰曾弘文提學徐有隣藝文提學閔鍾顯一提學沈煥之檢校直提學徐龍輔直提學李晩秀檢校直閣金勉柱南公轍直閣李始源檢校待敎徐有榘抄啓文臣黃基天徐俊輔洪奭周柳遠鳴姜浚欽以次進伏訖有隣曰訓局陞戶係是輦下親兵其所抄上事體自別而昨年諸道多有告歉處今雖秋成瘡痍未蘇就其中擇其殘邑限一百二十名今姑停減待後式只以每式應定之額數如例抄上之意分付訓局及各該道何如上曰依爲之出擧條始源曰今此京外應製出於我聖上作成之苦心至意則爲今日士子者除非父子應避及有實病實故則固當竭蹶趨赴盡意呈券少效其對揚之誠而今番萬張之券京儒所呈只爲六百餘張辛亥特敎之後政宜惕厲而曾未幾何又復縱弛至於蔭官之有實職而無端不參尤極駭然自本閣詳考試券非有應頉而占便不呈券者依定式捧現告直捧拿處傳旨何如上曰依爲之萬券之呈京券之不滿千駭然甚矣應製則苦避而科場則爭赴寧有如許士習乎此所以欲待初試榜出一竝拔去名以慶科姑爲參酌而京儒非特蔭官有實職人則何可只論渠輩而年前之設爲定式蓋寓策礪之微意過殿試後當下書題令泮長以京儒爲名者一竝更令應製事知悉可也出擧條上命進前考券訖命勉兢書傳敎曰京鄕儒生應製都居首賦二中京進士崔壽亨上樑文居首二下平壤幼學金器之七言二十韻排律居首二下振威幼學林在達詩居首三上一京生員金會淵各紙五卷賜給賦次上二中二始興進士具康名雖居二不下魁作紙四卷賜給其餘京鄕入格儒生等分等施賞而京儒則明日待令鄕儒則各令道臣咸聚營下道遠處付之地方官依下諭施賞後饋以酒肉狀聞之意令內閣分付諸道道伯及居留之臣又命書傳敎曰武二所鐵箭餘數尙多云防牌毋論雙防牌三防牌從便加設雖至洗馬臺如加分設三防牌外亦爲加設事分付一三所亦有如是闊狹之道從便爲之後草記仍命退諸臣以次退出
정조 19년
行都承旨黃昇源坐行左承旨洪義榮坐直行右承旨李儒敬未肅拜左副承旨李勉兢坐直右副承旨蔡弘遠坐同副承旨李肇源坐注書趙台榮仕一員未差假注書曺錫中仕直事變假注書尹致永仕
정조 19년
藥房提調沈煥之副提調黃昇源啓曰朔享親祼聖孝克伸移次經宿侵早回鑾伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 19년
李勉兢啓曰來初五日朝參日次矣敢稟傳曰停
정조 19년
傳于黃昇源曰諸承旨持公事入侍
정조 19년
李勉兢啓曰事變假注書尹致永身病猝重勢難察任今姑改差何如傳曰允
정조 19년
傳于黃昇源曰左副承旨許遞前望單子入之待下批牌招察任
정조 19년
承旨前望單子入之李儒敬落點
정조 19년
傳于黃昇源曰新除授承旨李儒敬時在華城城役所殿試趁期乘馹上來事下諭
정조 19년
以蔭官實職人衆所共知實病實故及廢科外無端不爲應製人等拿處傳旨傳于李勉兢曰應製雖異於赴擧而蔭官亦與文臣稍異則以不爲應製何必設爲法禁而拿處乎然年少之人科擧則爭赴應製則規避其習可駭所以年前傳敎有拿處之定式而此特飭勵而已若非今番之多數規避則豈如是乎到今令不可不信而此傳旨二十一人中年過四十人勿論
정조 19년
李勉兢啓曰蔭官實職無端不爲應製人拿處傳旨中年過四十人勿論事命下矣尙瑞直長閔致謙掌樂主簿李英胄社稷令李承默刑曹佐郞金仁柱工曹正郞權思浩司䆃奉事李英紹司饔直長鄭冕綏平市令安弘迪直長朴正圭監察趙命喆敦寧參奉李敬簡尙衣僉正李命暹等十二人俱已年過四十原傳旨付標以入之意敢啓傳曰知道
정조 19년
傳于洪義榮曰飭已施所犯亦有輕重時囚罪人李益運李祖承爲先放送
정조 19년
以注書趙台榮拿處傳旨傳于洪義榮曰姑爲分揀
정조 19년
以刑曹朴英稷都囚徒傳于洪義榮曰更觀此後擧行處置次姑爲放送
정조 19년
以刑曹權趾正等都囚徒傳于洪義榮曰雖不書罪目今番慶科皆用寬典放
정조 19년
以刑曹李倫采等都囚徒傳于洪義榮曰所爲雖甚無狀今番慶科皆用寬典放
정조 19년
以刑曹金充顯都囚徒傳于洪義榮曰草記下批放
정조 19년
以刑曹玉堂書吏朴重顯等都囚徒傳于洪義榮曰次堂今日捧供以聞
정조 19년
以刑曹尹商儀等都囚徒傳于洪義榮曰如非啓目移送者還送使之具格移文然後還囚而以上已結案罪人中自捕廳移送而不爲啓聞者皆用一例
정조 19년
以刑曹尹鳳儀都囚徒傳于洪義榮曰如非啓目而移送者還送捕廳
정조 19년
黃昇源以吏曹言啓曰秋務方殷科由上京守令榜出翌日皆卽下送後草記事命下矣甑山縣令宋煥章連山縣監尹五榮義興縣監李洛秀鎭岑縣監林淳浩咸安郡守沈厚之大丘判官鄭昌耆寧遠郡守金思義淸州牧使安廷鐸德山郡守徐弘輔林川郡守趙榮慶平澤縣監成鼎柱白川郡守徐敎修全州判官尹光垂樂安郡守李性重鴻山縣監金思䄷韓山郡守李秉淳楊口縣監洪養默昌平縣令金濟萬任實縣監洪履簡新昌縣監李惟稱禮山縣監洪百淳黃澗縣監鄭殷祥聞慶縣監宋倫載纔已下送金山郡守李廷書鎭安縣監尹文東長水縣監朴壽亨沔川郡守洪大應安峽縣監元在明金城縣令金相穆今番文科庭試初試入格殿試出榜後當爲下送而寶城郡守金鎜母病猝重一二日內難爲還官云報恩縣監尹光濩綾州牧使趙翼鉉謂有身病不爲還官其在事體誠極未安當該兩邑守令竝推考警責何如傳曰允謂有身病不爲下去者卿其査出稱病與否稱病則罷黜口傳差出可也
정조 19년
吏曹口傳政事以李大永爲綾州牧使徐洛修爲報恩縣監
정조 19년
黃昇源以吏曹言啓曰因弘文館校理朴吉源上疏都憲定限事批旨內大司憲爲漫職多冒據請令廟堂定限事風憲之長卽古之都御史何等至淸且重則萬一濫竽所關非細亦豈無當爲者爲於其間哉以若重選有若論斥至請定限定限則已通之人其在敦廉尙恥之方當如何區處乎竝與定限事令吏郞問于大臣仍具銓官意見論理稟處出場事命下矣遣郞官問于時任大臣則議政府領議政洪樂性以爲都憲之職比之六卿尤有重焉近來注擬非不掄選而第纔陞二品便卽通望誠非所以峻選淸簡之本意限以經筵泮長已通淸人就其中有風裁言論者通擬而久任則恐合愼遴簡而責成效之道矣云議政府左議政臣兪彦鎬以爲都憲爲職地望自別曾在祖宗朝或有單望二望擬入之時原其設官之意只擇其聲望風猷足以彈壓一世者擧以畀之而已非如他職之躡階梯循資歷者故古者亦有以堂上直拜大諫之人蓋以言官之長惟其人之是取也今若引銓通之例定其界限則殆近於拘攣又多掣礙恐莫如付之銓曹使之必審擇要以極當世之望爲準則官方自重庶有復舊之效以此申飭允合事宜伏惟上裁云議政府右議政臣蔡濟恭以爲愼惜名器爲官擇人都係於秉銓衡者有鑑識有公心而已若以官方今不如古隨某窠而欲爲之界限則不幾近於隨矢立的乎都憲之重重於亞銓祖宗朝官制然矣今者臺疏之以遴選不嚴爲慨其言誠然然必欲立界限以防濫竽則所謂界限其將何以爲定今之淸望無過於經筵亞銓將使之由都憲而始通經筵亞銓則都憲之選或恐反啓躁競之門矣將使之歷經筵亞銓而始爲都憲則經筵亞銓未必皆望實俱當然則都憲安在其重且大也臣意則欲擇都憲先擇秉銓之任方可爲挈裘領而毛自順天下萬事不救其本徒欲就其末而切切然救之則竊恐無益於事而徒爲紛更之歸矣迷見如此伏惟上裁云領敦寧府事臣金履素以爲憲長得人則可以致治卽我東儒賢之言也比之亞銓等淸選反有重焉今若以亞銓諸窠爲都憲之階梯則都憲反輕臣之愚見則不必創出新制分付銓官各別愼簡漸有復舊之效恐爲穩便而若欲定限則已通人區處依年前國子長變通時例行之亦無不可伏惟上裁云行判中樞府事臣李秉模以爲都憲之職地望極峻在古名碩不以銓曹文任爲榮以都憲爲至榮傳爲美談如欲復舊莫如申明銓格或以經術德望或以言論風裁必以極一世之望爲準寧曠無苟備寧狹無汎擬則苟非山林宿德或淸名雅望之不可拘以常格者諸般淸要自應在於歷揚之中而但念銓曹雖云華要用各異器宜於憲者未必盡叶於銓宜於銓者未必盡協於憲然又不可分爲二塗此則付之當銓者之權衡恐或爲宜至於已通之人無論變通之如何必皆自引重通之外似無他道矣伏惟上裁云諸大臣之意如此而都憲爲任古稱行道之職先正臣趙光祖以經幄之長任專啓沃猶以所重在風憲移授焉文忠公閔鼎重歷揚淸顯之後初拜都憲告慶于其尊屬至今傳爲美談其遴揀之難且愼當何如也人以世降職隨而輕今雖極一時之選而官方則漸不如古儒臣旣疏言之至有此收議稟處之命矣臣等冒據銓任不能對揚萬一使淸朝莫嚴之官職有所得重焉則毋寧定其界限藉此而爲可幸無罪之圖此後都憲通擬就國子長銓堂經筵文任已通人中更加擇擬而舊望諸人依年前泮長禮議分岐後定制今姑勿擬山林宿望勿拘此限承旨外任不爲啓請備擬及二望擬入如亞三銓例爲之事一體定式恐合事宜而臣等溺職强對不勝惶恐伏惟上裁傳曰依草記跋語施行而定界立限殊非重其官嚴其選之義此則一二大臣之言是矣然近來凡事率皆依樣然後成樣所以有卿等界限之請而今人雖不若古人就其中另求稍欲自好之人則或豈無近似之人設又乏人亦惟在於培養之如何勿定界限爲先拔例擇差外此激揚之際必以惜身名重名義頗欲澹泊於進取之人先於人而用之來頭都憲之擬望其將指不可勝摟政政着念窠窠留心不負久任責卿之意可也
정조 19년
蔡弘遠以戶曹言啓曰工曹每朔進上小筆自本曹監束進上事命下矣自今朔爲始令本曹郞官監束依前柄數造束進上事永爲定式施行之意敢啓傳曰知道
정조 19년
蔡弘遠以戶曹言啓曰鑄錢之役今已定奪矣今九月初三日爲始開鑄各項應行條件依前節目施行監董郞廳尹光心限畢鑄除本仕凡公會竝許停免使之專意擧行何如傳曰允